P6_TA(2006)0057

Den fælles fiskeripolitik (Shetlandskassen og rødspættekassen)

Europa-Parlamentets beslutning om oversigt over visse adgangsbegrænsninger i den fælles fiskeripolitik (Shetlandskassen og rødspættekassen) (2005/2190(INI))

Europa-Parlamentet,

- der henviser til Kommissionens meddelelse til Rådet og Europa-Parlamentet: Oversigt over visse adgangsbegrænsninger i den fælles fiskeripolitik (Shetlandskassen og rødspættekassen) (KOM(2005)0422),

- der henviser til artikel 18 og 19 i Rådets forordning (EF) nr. 2371/2002 af 20. december 2002 om bevarelse og bæredygtig udnyttelse af fiskeressourcerne som led i den fælles fiskeripolitik [1],

- der henviser til artikel 29 i Rådets forordning (EF) nr. 850/98 af 30. marts 1998 om bevarelse af fiskeressourcerne gennem tekniske foranstaltninger til beskyttelse af unge marine organismer [2],

- der henviser til forretningsordenens artikel 45,

- der henviser til betænkning fra Fiskeriudvalget (A6-0016/2006),

1. bemærker, at Kommissionen nu har opfyldt sin forpligtelse til i henhold til artikel 19 i Rådets forordning (EF) nr. 2371/2002 at foretage en vurdering for at afgøre, om adgangsbegrænsninger for farvande og ressourcer uden for 12-sømilezonen, for så vidt angår Shetlandskassen og rødspættekassen, er berettigede;

2. bemærker, at vurderingen af forskellige årsager har taget væsentlig længere tid end oprindeligt forventet;

3. bifalder Kommissionens beslutning om at føre omfattende samråd med erhvervet og medlemsstaterne, inden den afgav udtalelse i denne vigtige sag;

4. bifalder den rolle, som Det Regionale Rådgivende Råd for Nordsøen (NSRAC) har spillet som rådgiver for Kommissionen om Shetlandskassens og rødspættekassens anvendelse og effektivitet, og opfordrer Kommissionen til at lade sig rådgive yderligere af NSRAC i forbindelse med den fremtidige vurdering af kasserne;

5. bifalder Kommissionens beslutning om at bevare Shetlandskassen i endnu en 3-års periode, mens der foretages yderligere vurderinger af kassen som et første skridt til at sikre, at fiskersamfundene i området beskyttes af en fiskeriordning, der sikrer fiskeriets fremtid som et bæredygtigt erhverv;

6. bemærker, at Den Videnskabelige, Tekniske og Økonomiske Komité for Fiskeri (STECF) har henstillet, at Shetlandskassen bevares;

7. bemærker, at NSRAC anbefalede, at Shetlandskassen blev bevaret, mens der blev foretaget yderligere vurderinger;

8. finder, at såfremt de foreslåede yderligere vurderinger af Shetlandskassen skulle tage længere tid end de forventede tre år, bør den nugældende forordning fortsætte med at være i kraft, som tilrådet af STECF;

9. bemærker, at STECF har påpeget, at ophævelse af Shetlandskassen kan føre til en vis forøgelse af fiskeriaktiviteten i området, ligesom den har erklæret, at enhver ændring, der kan medføre en øget fiskeriindsats, bør undgås;

10. bemærker, at myndighederne i Det Forenede Kongerige og Tyskland har opfordret til, at Shetlandskassen bevares, og at den britiske regering endvidere har udtalt, at ændringer hverken er nødvendige eller ønskelige;

11. bemærker, at Shetlandskassen er et vigtigt område for kuller, hvilling og havtaske, og at den ifølge STECF muligvis er endnu vigtigere nu end på oprettelsestidspunktet;

12. konstaterer endvidere med foruroligelse, at de bestande i Shetlandskassen, der er af interesse for fiskeriet, ifølge Kommissionens arbejdsgruppe, som blev nedsat for at vurdere effektiviteten af Shetlandskassen og rødspættekassen, generelt befinder sig uden for de sikre biologiske grænser, bortset fra kuller og sej;

13. opfordrer Kommissionen til at foretage en kvantitativ vurdering af de sandsynlige virkninger af ændringer af Shetlandskassen;

14. bifalder Kommissionens beslutning om at bevare rødspættekassen og de tilhørende begrænsninger for adgang, mens der foretages yderligere undersøgelser;

15. bemærker, at de tyske myndigheder støtter bevarelsen af rødspættekassen, og at den britiske regering mener, at en eventuel beslutning skal træffes i forbindelse med den fremtidige forvaltning af fladfisk og efter udtalelse fra NSRAC;

16. bemærker, at rødspættekassens bevarelsesformål er klare;

17. opfordrer Kommissionen til at foretage sin undersøgelse af rødspættekassen i lyset af den fremtidige forvaltning af fladfisk, herunder genoprettelsesplanen for rødspætter;

18. bemærker, at Kommissionens arbejdsgruppe fremhævede kassernes samfundsøkonomiske betydning;

19. bemærker endvidere, at et af formålene med Shetlandskassen ifølge arbejdsgruppen er at beskytte de fiskeriafhængige lokalsamfund i Nordskotland;

20. pålægger sin formand at sende denne beslutning til Rådet og Kommissionen.

[1] EFT L 358 af 31.12.2002, s. 59.

[2] EFT L 125 af 27.4.1998, s. 1. Forordning senest ændret ved forordning (EF) nr. 2166/2005 (EFT L 345 af 28.12.2005, s. 5).

--------------------------------------------------